D. Lipšic, poslanec: (2009-06-16):
Možno prvýkrát za posledné roky sa ľudia vyjadrili bez ohľadu na stranícku príslušnosť úplne jasne. Ak je úlohou tohto parlamentu schvaľovať zákony, ktoré vyjadrujú vôľu absolútnej väčšiny našich občanov, slušných ľudí, tak myslím, že dnes a v nasledujúcich dňoch to budeme môcť všetci preukázať. Toto nebude a nie je len zákon o Špeciálnom alebo Špecializovanom súde, ale zákon o víťazstve slušných ľudí. Dovoľte mi jednu citáciu: „Zákony sú nefunkčné, ak nie sú podporené silnou a jasnou politickou vôľou, ak nie sú aplikovateľné kvôli nedostatku adekvátnych štruktúr a najmä, ak v týchto štruktúrach nie sú profesionálne kvalifikovaní ľudia. Ak chceme dosiahnuť významné výsledky, treba vypracovať jednotné stratégie, ktoré by sa zverili rozhodovacím koordinačným centrám na úrovni polície a justície.“ Tieto slová povedal vyšetrovací sudca Giovanni Falcone, ktorý bol následne na Sicílii zavraždený sicílskou mafiou. Úlohou Úradu Špeciálnej prokuratúry a Špeciálneho súdu bolo vytvoriť bariéru vplyvu mafie a skorumpovaných politikov. Organizovaná kriminalita nie je nebezpečná len tým, aké trestné činy pácha, násilné, ekonomické, finančné, ale tým, že ohrozuje samotné základy demokratickej spoločnosti. Pretože je založená na princípe, podľa ktorého jej predstavitelia sa snažia cez svoj vplyv, peniaze, vydieranie, korupciu dosiahnuť postavenie, že stoja nad zákonom. Dosiahnuť beztrestnosť. Mnohí naši spoluobčania poznajú aj vo svojom okolí a vo svojich regiónoch veľké ryby, ktoré si dlho mysleli a myslia možno dodnes, že stoja nad zákonom. Že akúkoľvek trestnú činnosť spáchajú, nebude voči nim vyvodzovaná zodpovednosť kvôli ich vplyvu, kontaktom a peniazom. Prvoradá úloha štátu je zabezpečenie bezpečnosti. Keď vznikal Špeciálny súd a Úrad Špeciálnej prokuratúry, tak si kandidáti na funkcie sudcov a prokurátorov museli položiť ťažkú otázku, ktorá znamenala – odpoveď na ňu – zmenu kariéry a zmenu životného štýlu. Aká je cena za životný štýl, ktorý vedú sudcovia a prokurátori na Špeciálnom súde a Úrade Špeciálnej prokuratúry? Vedú ho preto, aby sme sa my ostatní mohli cítiť bezpečnejšie a aby sme náš štát právom mohli nazývať právnym štátom. Naša spoločnosť a my všetci preto máme voči nim záväzok. Prvou zodpovednosťou štátu je právo a poriadok. Bez práva a poriadku nie sme skutočne slobodní. Keď tieto inštitúcie vznikali, boli mnohé diskusie o tom, koľko budú stáť. Ale myslím si, že v boji proti najzávažnejšiemu zločinu a korupcii nám ostatným to musí stáť zato. Iná možnosť nie je. Od vzniku týchto inštitúcií boli tlaky na zrušenie Špeciálneho súdu aj Špeciálnej prokuratúry. Bolo to podľa mojej mienky logické a potvrdzovalo dôležitosť týchto inštitúcií a ich kľúčové postavenie v zápase o samotný charakter nášho štátu. Myslím si, že väčšina spoločnosti vrátane politikov, ale aj väčšina slušných ľudí sa proti týmto snahám musí postaviť. To je absolútne minimum, čo môžeme a musíme urobiť. Všetci občania si zaslúžia právny systém, ktorý dáva šancu všetkým namiesto toho, aby ochraňoval ľudské záujmy len niekoľkých. Nikto nemôže zostať v boji proti mafii neutrálny. Každý si musí vybrať. Aj my poslanci, aj sudcovia, aj prokurátori. Preto chcem oceniť, že sa vláda rozhodla predložiť, nerobím to často, predložiť do parlamentu návrh, ktorý umožní kontinuálne fungovanie Špeciálneho súdu. Nechcem na tomto mieste, možno v druhom čítaní diskutovať o rozhodnutí Ústavného súdu. Poviem len to, že všetci rozhodnutie Ústavného súdu musíme rešpektovať. Rovnako, ako aj slobodne ho môžeme kritizovať. Aj kvôli tomu, za akých okolností bolo podané, v akom čase bolo podané, koľko rokov po schválení zákona a mnohé ďalšie okolnosti, ktoré možno v adekvátnej dobe budú verejne známe. Určite budeme navrhovať aj na rokovaní ústavnoprávneho výboru zajtra a potom v pléne niektoré pozmeňujúceho návrhy, ktoré podľa našej mienky zefektívnia fungovanie Špeciálneho súdu a Úradu Špeciálnej prokuratúry. Trvám na tom, čo som povedal pred niekoľkými týždňami, keď bol zverejnený nález Ústavného súdu. Myslím si, že v ten deň nevyhrali slušní ľudia. Myslím si, že slušní ľudia povedali svoj názor a skončím tým, čím som začal. Tento zákon, pokiaľ prejde, nebude niesť meno vlády ani opozície, ale po prvé meno a mená tých odvážnych sudcov a prokurátorov, ktorí pôsobia a ktorí si získali kredit za štyri roky pôsobenia na Špeciálnom súde a Špeciálnej prokuratúre a potom to bude symbol. Tak ako je Špeciálny súd symbolom. Symbol víťazstva slušných ľudí. Preto vás chcem požiadať, milé kolegyne a kolegovia, o podporu tohto návrhu zákona. Ďakujem veľmi pekne. (Potlesk.)